กำชับพาณิชย์จังหวัด ดูแลสถานการณ์ราคาสินค้า ไม่ให้ขาดแคลนไม่ขึ้นราคาหลังสถานการณ์น้ำท่วม
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า ได้สั่งการให้พาณิชย์จังหวัดทุกจังหวัด เข้าช่วยเหลือเกษตรกรและประชาชนที่ประสบภัยพิบัติอุทกภัย โดยตรวจสอบสินค้าไม่ให้ขาดตลาด ภายหลังจากระดับน้ำในพื้นที่ลดลง พร้อมดูแลไม่ให้เกิดการฉวยโอกาสขึ้นราคาสินค้า ปัจจุบันยังไม่มีภาวะสินค้าขาดแคลน ขณะนี้สถานการณ์น้ำในพื้นที่นิคมอุตสาหกรรมและบริเวณที่มีโรงงานผลิตสินค้าอุปโภคบริโภค ยังไม่เกิดความเสียหาย สามารถผลิตสินค้าได้ กระทรวงพาณิชย์ได้ประเมินสถานการณ์เพื่อเตรียมความพร้อม หากเกิดน้ำท่วมบริเวณดังกล่าว อาจทำให้เกิดภาวะสินค้าขาดแคลน อีกทั้งได้ประเมินสถานการณ์สินค้าสำหรับการส่งออกหากกระทบในระยะสั้น สามารถส่งออกสินค้าที่มีสต๊อกคงเดิมได้ แต่หากกระทบระยะยาวอาจต้องมีการประเมินอีกครั้งต่อไป พร้อมกำชับหน่วยงานที่เกี่ยวข้องให้เข้าไปดูแลอย่างใกล้ชิด หากพบเห็นการกระทำความผิด มีการค้ากำไรเกินควร กักตุนสินค้า สามารถแจ้งได้ที่ สายด่วนกรมการค้าภายใน 1569 ตลอด 24 ชั่วโมง